**Velkomst**

Formand Gitta Thorup Sørensen bød velkommen til generalforsamlingen 2012

**Humørpokalen**

Gitta Thorup Sørensen overrakte Humørpokalen til en værdig modtager, nemlig Jan Karkov Sørensen, som sidste år havde 25 års jubilæum som bestyrelsesmedlem. Jan har gennem tiden været initiativtager til mange nye aktiviteter som skitur, elhockey, fodbold for fysisk handicappede, sportsskole og X-sport.

**Ad. 01 Valg af dirigent**

Hilmar Jensen blev valgt.

Dirigenten erklærede generalforsamlingen for lovligt indkaldt og dagsordenen ifølge vedtægterne.

**Ad. 02 Bestyrelsens beretning for det forløbne år – til godkendelse**

Formanden supplerede den skriftlige beretning med flg. bemærkninger:

Bestyrelsen arbejder med strukturændringer og ændring af arbejdsgange på kontoret og i bestyrelsen med henblik på det kommende formandsskifte.

Økonomisk har vi brugt vores sikkerhedsnet og det er nødvendigt med ændringer på flg. punkter: Stoppe kørsel til Vadum, kontingentforhøjelse, opkrævningsgebyr på kontingent indbetalinger. Det overvejes om der skal betales for hver idræt/aktivitet man deltager i. Ligeledes overvejes øget egenbetaling ved deltagelse i stævner.

Der skal øget fokus på sponsorater og fondstilskud.

Der skal kigges på besparelser på ikke idrætslige udgifter, som f.eks. Kondiposten, kontingenter til andre organisationer o.l.

Der opfordres til at alle hjælper med at skaffe passiv indkomst fra f.eks. Forenings El, OK benzin, Klubbonus samt SIFA’s skrabelodder.

På klubbens 40 års fødselsdag kan man glæde sig til en god dag i Nordkraft, hvor vi viser mange af vore idrætter og aktiviteter frem.

Der var flg. bemærkninger til beretningen:

Rasmus Storgaard spurgte til størrelsen på det omtalte opkrævningsgebyr. Hvortil der blev svaret at det var på 6 kr. pr. opkrævning som skal afregnes til Betaligsservice.

Palle Hjermitslev spurgte om det er nødvendigt at opkræve gebyr på 1000 kr. fra de der bor uden for Aalborg Kommune. Jan Karkov Sørensen svarede, at da Aalborg Kommune giver tilskud på ca. 1000 kr. til medlemmer fra kommunen, kan vi ikke overfor medlemmer fra Aalborg - og overfor Aalborg Kommune – forsvare at fjerne gebyret.

Bestyrelsens beretning blev godkendt uden yderligere bemærkninger.

**Ad. 03 Forelæggelse af regnskab for det forløbne år – til godkendelse**

Kasserer Gerd Skantorp forelagde regnskabet og kunne konstatere at årets resultat blev et underskud på 85.961 kr. Hertil bemærkede hun at vi fremover må begrænse udgifter og øge indtægter fra bl.a. kontingent og div. støtteordninger.

Gerd gennemgik noterne og de forskellige poster i regnskabet.

Der blev stillet flg. spørgsmål til regnskabet:

Christopher Strøyer spurgte om der er en øvre grænse for kontingentsatsen. Det er der ikke svarede kassereren. Christopher fremhævede at, ved sidste kontingentforhøjelse blev der sagt at vi var tæt på smertegrænsen. Gerd mente ikke at vi ligger højt i forhold til andre foreninger.

Der blev spurgt til om det var ok at udvalgene f.eks. kørestolsbasket selv gik ud for at søge sponsorer. Hvortil der blev svaret at det var ok, men bestyrelsen vil gerne vide det.

Rasmus Storgaard spurgte til forskellige ordninger med tøjsponsorer. Kristoffer Stormark svarede at det bliver der kigget på, men vi har måske ikke nok hold til at det kan lade sig gøre. Gerd Skantorp fortalte at vi har fået tilbud på klubdragt med sponsor.

Jens Fruergaard spurgte om man har overvejet spare på kørsels tilskud. Jan Karkov Sørensen svarede, at det har man. I år har vi godt nok fået næsten 70 % retur fra Undervisnings Ministeriet (UVM), men stadig er det en stor udgift. Desuden er indtægten fra UVM meget usikker og kommer først året efter.

Regnskabet blev godkendt uden yderligere kommentarer.

**Ad. 04 Fastsættelse af kontingent**

Generalforsamlingen fastsatte kontingentet til 600 kr. pr halvår.

**Ad. 05 Behandling af indkomne forslag**

Der var ingen indkomne forslag.

**Ad. 06 Valg af formand**

På valg var Gitta Thorup Sørensen som ikke ønskede genvalg.

Den afgående formand foreslog på bestyrelsens vegne Jan Karkov Sørensen som ny formand.

Jan Karkov Sørensen blev valgt uden modkandidater.

**Ad. 07 Valg af 2 bestyrelsesmedlemmer**

På valg var Knud Rune Andersen og Thomas Christensen som begge ønskede genvalg.

Begge blev valgt uden modkandidater.

**Ad. 07a Valg af 1 bestyrelsesmedlem for 1 år**

Da bestyrelsesmedlem Jan Karkov Sørensen som er på valg næste år blev valgt som formand skulle der vælges et bestyrelsesmedlem for en et-årig periode.

Lars Thyregod jensen blev foreslået og valgt uden modkandidater.

**Ad. 08 Valg af 2 suppleanter**

På valg var Michael Wiborg Pless og Malene Hey. Ingen af de to ønskede genvalg.

Forsamlingen foreslog tre kandidater: Rasmus Storgaard, Jannie Thorup Beierholm og Jimmy Andersen.

Ved skriftlig afstemning blev Jannie Thorup Beierholm valgt som første suppleant med 45 stemmer. Rasmus Storgaard blev valgt som 2. suppleant med 40 stemmer. Jimmy Andersen fik 23 stemmer. Der var to ugyldige stemmer.

**Ad. 09 Valg af 2 revisorer**

På valg var Fredie Christensen og Lene Pedersen der begge ønskede genvalg.

Begge blev valgt uden modkandidater.

**Ad. 10 Valg af 1 revisorsuppleant**

På valg var Rasmus Storgaard. Da han blev valgt som suppleant til bestyrelsen blev Jimmy Andersen foreslået i stedet.

Jimmy Andersen blev valgt uden modkandidat.

**Ad. 11 Eventuelt**

Den nyvalgte formand Jan Karkov Sørensen takkede Gitta Thorup Sørensen for de 28 år som formand, og han fortalte at det ikke var nogen overraskelse at Gitta ønskede at stoppe. De sidste år har været hårde med øget administration. Gitta fortsætter som administrativ leder på kontoret. Gitta har tegnet klubben og det er hendes fortjeneste at vi er, hvor vi er nu.

Derfor udnævnte bestyrelsen Gitta Thorup Sørensen til æresmedlem for hendes store indsats for klubben.

Desuden fik Gitta en gave bestående af en tur til Paralympics 2012 i London sammen med hendes mand Karsten.

Gitta takkede for gaven og for udnævnelsen til æresmedlem. Hun takkede også sin familie og især sin mand Karsten Thorup Sørensen for hans støtte.

DHIF Handicapidræts konsulent Jørn Erik Simonsen talte til den afgående formand Gitta Thorup Sørensen og overrakte hende en officiel gave fra DHIF, samt et brev fra DHIF’s formand Karl Wilhelm Nielsen.

Gerd Skantorp fortalte om muligheden for at støtte klubben ved at skifte elselskab til Forenings–El under Energi Nord. Johnny Sort Jensen supplerede ved at fortælle om Asaa Billard Klubs erfaringer med Forenings-El.

Den afgående formand Gitta Thorup Sørensen kom med de sidste afsluttende bemærkninger og ønskede Jan tillykke med formandsvalget og ligeledes til de øvrige nyvalgte og genvalgte.

Hermed kunne dirigent Hilmar Jensen erklære generalforsamlingen for afsluttet.